Papersnake/gushiwen huggingface dataset:
南斋新植牡丹初冬忽开数朵爱玩不已因而感咏
余靖（宋代）

峤南足暄候，秋叶不凋霜。
孤根自北来，绣蘂忽葩张。
嗟尔本国艳，秀色含天香。
淑气入春萼，园苑生辉光。
豪家走钿车，珠翠妍新妆。
贵门陈广宴，金碧开华堂。
惟恐风雨至，不羞歌舞狂。
意态占韶景，众媚曷能妨。
今兹植荒圃，空斋围短墙。
节物寒蝉后，林木野梅傍。
胡为吐奇卉，特此昧温凉。
祇知逢日暖，岂测非春阳。
蜂蝶不尔采，坏栏啼夜螀。
伊予久杜门，荆榛三径荒。
独酌难成醉，徙倚徒徬徨。
怜尔守常性，幽丛不改芳。
乙盦以登高诗写寄又题后五言一首依韵酬答
李传元（清代）

朔风凄以栗，万物含春姿。冱阴一阳伏，三复朋来辞。

升陵羡飞锡，秋气清不悲。一切为一刹，是说楞伽时。

摇摇思过去，茫茫待来兹。介石具定性，林节无懦枝。

时教泯义例，殊胜绝寻维。且复念欢会，把臂游轩羲。
雨中看花
胡仲弓（宋代）

顽云痴雨霸春寒，李白桃红总失欢。
试问东君因底事，却来花上作艰难。
淳熙八年春帖子词·太上皇后合六首
崔敦诗（宋代）

有象升平属好春，九衢歌舞乐芳辰。
濯龙门外车如水，应笑豪华汉外亲。
闻雷
白居易（唐代）

瘴地风霜早，温天气候催。穷冬不见雪，正月已闻雷。

震蛰虫蛇出，惊枯草木开。空馀客方寸，依旧似寒灰。
二郎神·近时厌雨
吴潜（宋代）

近时厌雨，喜午日、放开天日。不用辟兵符，从今去也，管定千祥万吉。已报甘泉新捷到，况更是、年丰堪必。任景物换来，蛙鸣蝉噪，耳边口煎唧。

洋溢。尽教愿乞，兵厨闲秩。看恰好园池，随宜亭榭，人道瀛洲压一。且恁浮沈，奈何衰悴，惟怕牧之名毕。安得去，占却三神绝顶，瑞芝同拾。
答许发运见寄
欧阳修（宋代）

琼花芍药世无伦，偶不题诗便怨人。
曾向无双亭下醉，自知不负广陵春。
江上
戴复古（宋代）

扁舟泊江渚，喜近酒家门。
出网鱼虾活，投林鸟雀喧。
无桥通竹处，有路到桃源。
一见南塘字，凄然忆故园。
送修孺归通泉用陈图南韵
吕陶（宋代）

猿鹤皆飞昔日声，安车归去路岐平。高怀无累能知止，半禄虽微亦代耕。

林下光阴尤觉永，环中气象有馀清。尘埃满抱华颠客，笑指泉山羡此行。
云上人讲经造塔见过索诗
王世贞（明代）

吾师慧福悟来深，卍字从胸众所钦。
趺坐俄成水月观，翻经忽动海潮音。
塔因听法名多宝，田为酬恩字布金。
功德总高何所冀，翛然一钵下丛林。
月前韵感事
孙应时（宋代）

竽门抱瑶瑟，雅与时好乖。
闭门守长饥，毅然丈夫哉。
南楚卧龙士，北燕黄金台。
但使本根在，功名真傥来。
次韵
项安世（宋代）

高沙白魝记天如，葵扇桃笙度日居。
诗里燕虫时漫与，醉中鸥鸟正于胥。
忽遭唤起披金甲，自笑平生论石渠。
身世万端谁得料，一番江雨又成余。
百宝妆
长筌子（金朝）

一点灵光，轮回万劫，胎卵湿化无歇。苦海无涯，生灭甚时彻。无根四大非坚固，恋此个形骸何太拙。把浮沉世梦磨开，慧剑割断根孽。逍遥物外生涯，随分乐天知命，闲伴风月。抱守元阳，神气自交结。乾坤倒颠翻离坎，这既济天然非扭捏。有春生夏长秋成，万汇一气无别。
谢德夫约游开平寺
李纲（宋代）

出郭山村僻，寻真殿阁幽。双溪馀赏兴，五马故来游。

钟梵含古思，林泉销客愁。归欤碧云合，罗绮满兰舟。
冬至
释慧空（宋代）

冬后一阳生，东君曾未睹。
百草总不知，梅花先漏泄。
钟声出远林，雁阵横残月。
更拟问如何，弄巧翻成拙。
日暮雪将作扫门待之
舒岳祥（宋代）

冻鸦胶树水云迷，雀语相邀作早栖。
净扫门庭延雪集，可容圭璧委尘泥。
醴泉帖故人谢溶所遗每一展观辄为怆然
释今沼（明代）

故人遗帖留残匣，几度临书似旧时。懒拙已忘王卫法，凄凉徒旧范张悲。

墨痕尚忆师秦漏，石拓犹闻辨宋螭。今日清斋想奇字，玉楼天上勒新碑。
寄君时
彭汝砺（宋代）

我灌我园，有采之心。于以撷之，既有且多。

我游我庭，有菊之苗。于以芼之，既旨且时。

我思昔人，亦采其薇。我乐所安，奚愠其微。

仲兮仲兮，曷日汝偕。以事以游，以慰予怀。
颂古五十七首
释道昌（宋代）

绝消息处捉来，有形影中走却。
只因懒问儿孙，要把襕衫反著。
只久成劳，位次已高。
起时失却人天相，无限行人认白毫。
锺山有石故名
晁补之（宋代）

江上秋涛喷玉岩，风锼月链白云缄。
为君一叩无人境，要听洪钟出万杉。
黄龙草堂清禅师赞
释德洪（宋代）

黄觉晚子，死心季弟。住黄龙山，为十二世。青春无背面，空花有根蒂。

欲识晦堂背触拳，寒到黄河冻连底。
句
辛弃疾（宋代）

岁月都将曲糵埋。
五禽言 其三
戴炳（宋代）

泥滑滑，泥滑滑，客路迢迢雨不歇。我仆十步九步蹶，我马■𩥑如跛鳖。

泥滑泥滑君莫愁，秧烂麦损尤堪忧。
送史九赴任宁陵，兼呈单父史八时监察五兄初入台
刘长卿（唐代）

趋府弟联兄，看君此去荣。春随千里道，河带万家城。

绣服棠花映，青袍草色迎。梁园修竹在，持赠结交情。
金殿
吴仰贤（清代）

言寻鹦鹉庵，乃在凤山侧。石磴引途长，筠舆穿箐密。

初地峙山引，重关辟香域。佛亦专城居，崇垣势崱屴。

眼明见花宫，照耀黄金色。谁凿铜山穴，来构梵王室。

参差万瓦明，磨砻两楹植。藻井与疏寮，玲珑胜雕刻。

中奉武当神，玉座颇莹拭。庭前五丈竿，大旗飏落日。

居然范金为，非是通帛质。穹碑屹两旁，大书夸撰述。

经始万历中，甲辰首载笔。伟哉陈中丞，持节抚南国。

勇略伏猓獠，余威詟爨僰。三宣设八关，屯兵备缅贼。

雄才足筹边，韦李乃其匹。惜哉侈心生，未免留口实。

铜柱马援置，铜鼓武侯勒。克敌扬天威，岂恃象教力。

况当神庙年，中外困掊克。殿工筹度支，矿使遍南北。

滇中增贡金，数比旧额溢。辇石充山庄，购象备扈跸。

要荒肆徵求，帑缗糜千亿。以兹六诏民，愁叹废力穑。

中丞亦慈祥，宝井役请息。乞哀一纸疏，读者尚心恻。

奈何侈兴筑，物力不遑恤。竭此三品金，空为十地饰。

即今厄红羊，战场浩荆棘。昆池灰再飞，阿房火未熄。

兹殿类灵光，巍然可登陟。窗轩稍零落，父老为哽恧。

醵金累锱铢，鸠工庀堂阈。毋使大厦倾，谓是明神式。

我意独不然，狂论众所嫉。不见民苦饥，老稚葬沟洫。

厂废鼓铸穷，那能振万镒。佛开甘露引，断臂且舍得。

何惜方丈地，借为救荒术。巨炭炽红炉，新模就赤仄。

弹指千万缗，散以助耕织。鸿嗷得栖迟，鹑衣救凛慄。

徐议销兵气，农器铸亦亟。斯事实便民，余岂贪货殖。

神鬼如有灵，罪谪誓不怵。
咏扇
徐夤（唐代）

为发凉飙满玉堂，每亲襟袖便难忘。霜浓雪暗知何在，

道契时来忽自扬。曾伴一樽临小槛，几遮残日过回廊。

汉宫如有秋风起，谁信班姬泪数行。
夏日从大父参知伯兄明府仲兄孝廉江上宴集
韩日缵（明代）

閒居倦时燠，乐宴俯清川。云物多异状，水石有馀妍。

夕涨吞樵径，遥浦度村烟。宾筵匪他人，骨肉相周旋。

我祖拥雄藩，义问著来宣。勒碑漳水底，镌德峨眉巅。

伯兄蔚名彦，逸气吟芳荃。有美花县宰，兼操萟圃权。

仲兄璠玙姿，抱朴含贞坚。献赋待金门，郢歌时复传。

欣余纂花胤，朴遫亦骈肩。清时赐休沐，归卧云窗眠。

灵根敷美荫，华萼郁相鲜。金樽湛新醪，文义细与研。

进篑终为山，念之心悠然。徘徊烟波夕，青冥迥远天。

幽抱复显豁，何以谢潺湲。
閒居寡营忽忆关塞之游遂成七首 其六
李梦阳（明代）

银山汤岭北，铁壁斗门边。虎守千年寺，人看一线天。

赤崖崩古塔，阴洞坼新泉。尚记渔樵侣，长歌过马前。
蕲州晓起书所见
高延第（清代）

扁舟西来傍山宿，山云横江压船腹。晓来忽失江上山，浮空一船青孱颜。

云移波动山失据，白云载山欲俱去。山云变灭岂有常，白羽片片随风扬。

推篷回望忽无迹，青峰飞堕船之旁。我叹山色佳，还为山作计。

峰蹲岳峙好自立，无为出云以自蔽。
旅獒图
许月卿六（宋代）

戒獒式燕紫阳诗，展画如观作训时。
我道非唐无此笔，宋人那解析豪厘。
颂古五十三首
释文礼（宋代）

乌藤倒挂向平田，便把羸牛痛下鞭。
更说养来经五岁，始终只是老婆禅。
摸鱼儿 钱万户宜之邀予赋瑶台景
张翥（元代）

甚瑶台、翠鸾雏小。风流占断妍景。数声何处啼春胜，帘卷晓窗人静。天气困。梳未稳、绿鬟倭堕临妆镜。懒羞倦整。待铰个金花，眉夫双雁，还怯剪刀冷。仙家好，十二行云路迥。牢笼芳梦不定。多情正要人拘管，无柰绿昏红暝。乘酒兴。携两袖、天风飞上蓬莱顶。阑干独凭。为唤玉笙来，霓裳按舞，和月醉花影。
再过宜兴舟中见芍药数枝忆淮乡花之盛为之怅
仲并（宋代）

却是溪头消息真，故园十载漫风尘。
如今不问黄楼子，浅白轻红自可人。
皇子建王生日
王十朋（宋代）

黄花过后梅花前，云披爱日烘青天。月良阴剥阳欲旋，蓂馀八荚时半千。

郁葱佳气烛星躔，帝子来从天日边。淑质岐嶷貌端然，少亲师傅学问专。

六籍奥旨能心传，百家诸司咸穷研。

馀事翰墨工诗篇，平居为善心拳拳。君亲忠孝尤两全，放远声色尘管弦。

明窗自结贤圣缘，吾皇知子能择贤。断自宸衷爱不牵，九重一日丹诏宣。

欢声喜气溢幅员，愿王自爱思无愆。仰佩天眷奉周旋，保持王体如临渊。

日亲端士远佞便，纸上兴衰鉴古先。诞宸朱邸锡玳筵，鼎来福禄方绵绵。

不须丹灶求神仙，不用贝叶慕真诠。诚存性尽万善圆，身与国寿俱千年。
寿崔帅卿 其五
洪咨夔（宋代）

夕烽旁午彻甘泉，独有淮东一臂全。若使尽从持重计，庙谟底用更忧边。
偈三首 其二
释慧方（宋代）

临老方称住持，全无些子玄机。开口十字九乖，问东便乃答西。

如斯出世，讨甚玄微。有时拈三放两，有时就令而施。

虽然如是，同道方知。
舣直沽用韵
李学曾（清代）

才将十日别京华，客里乾坤感慨赊。绿水青山天外画，白蘋红蓼眼前花。

潮回落日汀洲远，路入浮烟海国斜。共说鱼盐有遗利，岂应编户尚贫嗟。
句
薛绍彭（宋代）

去意已轻千里陌，深杯难醉九回肠。
灞陵叶落秋风里，忍对霜天数雁行。
和友人新柳词六首 其二
盛镛（明代）

春风摇漾一丝丝，嫩绿轻黄二月时。见说流莺栖不稳，低飞仍觅隔年枝。
村居书事四首
刘克庄（宋代）

刮膜神方直万金，国医曾费一生心。
可怜髽髻提篮者，也有盲人问点鍼。
念奴娇（席上即事）
赵长卿（宋代）

精神俊雅，更那堪、天与风流标格。罗绮丛中偏艳冶，偷处教人格惜。目剪秋波，指纤春笋，新样冠儿直。高唐云雨，甚人有分消得。

忔戏笑里含羞，回眸低盼，此意谁能识。密约幽欢空怅望，何日能谐端的。玳席歌余，兰堂香散，此际愁如织。人归空对，晚阴庭树横碧。
咏怀古迹五首·其四
杜甫（唐代）

蜀主窥吴幸三峡，崩年亦在永安宫。(窥 一作：征)
翠华想像空山里，玉殿虚无野寺中。
古庙杉松巢水鹤，岁时伏腊走村翁。
武侯祠屋常邻近，一体君臣祭祀同。
四安道中所见 其二十五
牟巘（宋代）

归途拟向城中去，论旧翻惊人已非。怅望敬亭烟雨外，平生漫说谢玄晖。
题空明洞
杜光庭（唐代）

窅然灵岫五云深，落翮标名振古今。芝朮迎风香馥馥，

松柽蔽日影森森。从师只拟寻司马，访道终期谒奉林。

欲问空明奇胜处，地藏方石恰如金。
和颖叔游浮丘观
郭祥正（宋代）

潭潭洞天门，孰出朱明右。突疑云翼张，竦见冰骨瘦。

飞仙时往来，别有通海窦。此事仅传闻，世人岂能觏。

攲檐榛棘合，坏壁青红旧。汲泉炼丹处，颓废无完甃。

不逢博物人，妙迹谁复究。黄冠禀使者，乘时力营构。

飞阁凌沧波，诛林逐群狖。松萝翠欲滴，兰茝芬可嗅。

秋蟾助馀魄，蓬岛分小岫。披披宿霭散，泠泠诸籁奏。

超然俗虑息，挥手出宇宙。况逢老集仙，气夺天下秀。

落笔诚千言，霹雳震白昼。于兹惜分携，作恶须掺袖。
同游析城王屋山诗七首 其四 石门飞瀑
张晋（清代）

有山无水山脉枯，似人骨立神先徂。山水兼收固云妙，水不波先如同无。

我游石门气萧爽，坐看瀑布涵清虚。山光水色两争胜，持较或恐山不如。

玉龙出匣奋鳞甲，银河落天飞珍珠。青莲居士呼不起，梦魂仿佛来匡庐。

枕流漱石有素愿，揽辔且为留斯须。何日此间结茅屋，一洗尘垢期无余。
送任秉南归
魏野（宋代）

归觐江山远，如何叙别离。
数杯村店酒，一首野人诗。
趁渡怜舟稳，贪程恨马羸。
遥思到家日，已过落花时。
田母拒金图
丁易东（宋代）

噫嘘嘻，人奔奔，
皆为名利之所役，贤反愚兮明反昏。
夜却金兮尚高洁，择一钱兮义同颉。
莱芜甑中尘扑飞，悬鱼老子肝似铁。
四公皦皦何不墨，图中但见齐田稷。
蠹吏亏网勿足夸，特貌慈闱耀贞德。
奉君本欲娱亲喜，阿母怒兮惊且愧。
若使当年一纳间，那得芳名播青史。
主圣亲贤臣涤衷，公金赐妪恩爱隆。
非独舍之罪不诛，昭昭淳化扬仁风。
我披此传重踟蹰，岂独田卿贪若新。
谓语今人知不知，偷安苟富诚何如。
老万翁，志不渝，
费千金，畜此图。
此图传后世，后世重义轻金与。
过翻阳湖
赵崇嶓（宋代）

烟波三万顷，著我木兰船。
望际疑无地，寰中别有天。
长空孤鸟没，四海一云连。
浩荡平生意，南风正渺然。
寄内
白居易（唐代）

条桑初绿即为别，柿叶半红犹未归。

不如村妇知时节，解为田夫秋捣衣。
大江东去 送段伯文赴太平帅府经历
陶安（明代）

紫薇香冷，着风生银翰，月筛朱箔。面有长淮清润气，培以老成才学。

菡萏波澄，琼花雾敛，梦跨扬州鹤。案尘不染，声华飞动台閤。

天上妙选仙官，牙绯恩重，婉画清油幕。坐对江山雄丽处，依旧太平城郭。

令肃貔貅，欢腾鸡犬，千里苏民瘼。云间路阔，一樽试为君酌。
村路菊花
崔橹（唐代）

袅风惊未定，溪影晚来寒。不得重阳节，虚将满把看。

神仙谁采掇，烟雨惜凋残。牧竖樵童看，应教爱尔难。
姜秘监挽词
楼钥（宋代）

久闻政绩最淮淝，鄮岭循良亲见之。
梓里尚遗前日爱，棠阴还见旧年枝。
钓璜方兆非熊卜，曳杖俄兴梁木悲。
千里佳城空望断，他时归哭岘山碑。
武陵春 湖上观荷
俞庆曾（清代）

细雨迎寒秋已近，双桨泛轻舠。人醉花边十二桥，暮暮更朝朝。

月晓风清情脉脉，珠露透冰绡。红藕香中碧玉箫，歌一曲、助花娇。
青县西山多茂林修竹又有中山瀑布数十丈
沈廷文（清代）

茂林修竹堪神往，唳鹤鸣猿足卧游。安得移家住山麓，飞泉百丈挂床头。
亡友留君仪挽词二首 其二
郭祥正（宋代）

壮子皆先陨，亲丧未启攒。病成终不愈，魂散若为安。

结义从今泯，遗编忍复看。亭开基石处，云水想漫漫。
道室杂咏三首 其一
陆游（宋代）

舄化双凫杖化龙，云山回首不知重。药园夜啸丹台月，酒市秋听紫阁钟。

岂但烟霄随步武，故应冰雪换形容。小童开户惊奇事，野鹤来巢砌下松。
夜雨
陆游（宋代）

正看飞雪暗江天，不觉新春已粲然。
花气袭人娱独夜，雨声遶舍送丰年。
樵风未改山川旧，褉事空悲岁月迁。
一榼可营身尚健，故应先治下湖船。
宿玄武二首
卢照邻（唐代）

方池开晓色，圆月下秋阴。已乘千里兴，还抚一弦琴。

庭摇北风柳，院绕南溟禽。累宿恩方重，穷秋叹不深。
买乌薪戏题
姜特立（宋代）

雨雪冬春无了时，乌薪断续恼衰羸。
偶然买得婆欢喜，且免山翁晓皱眉。
山中冬至
陈必复（宋代）

读易烧香自闭门，懒於世故苦纷纷。
晓来静处参生意，春到梅花有几分。
别天池余廉宪 其一
区元晋（明代）

九华山下试春衣，还忆看春共昔时。别久相逢逢又别，一杯成喜又成悲。
失调名
王安中（宋代）

笑时眼迷青意贴，行时鞋露绣旁相。
偈四首 其四
释法秀（宋代）

少林九年冷坐，却被神光觑破。如今玉石难分，祇得麻缠纸裹。
和乡侯灯夕六首
刘克庄（宋代）

颇闻珠履从騑骖，士女憧憧忘北南。
墨客共延素娥桂，鳏翁未遗细君柑。
坐窗书癖惟孤炷，森戟诗豪且细参。
输与邻村垂白叟，卖薪归去已醺酣。
饮酒二十首同苏翰林先生次韵追和陶渊明 其十八
晁补之（宋代）

十年一麦禾，此岁亦难得。寄语吾州人，不饮良大惑。

经时无死市，吏责亦可塞。先生门弟子，佐守同一国。

举杯日相属，有句安得默。
送明老游雁荡五首
吴芾（宋代）

昔年曾作雁山游，倒指今逾四十敉。
叹我岂劳蝴蝶梦，羡师重到大龙湫。
送鲜于帅三首
吴泳（宋代）

忆昨行台再见时，恍兮涪水送将归。
丰神比旧微加瘦，道力于今转觉肥。
赖有一灯标日指，曾无寸草报春晖。
孔门独门成何事，只舞风雩咏浴沂。
访西涧王深道
戴复古（宋代）

诸老伤凋谢，凄凉属此时。
相从一夜语，忍读四哀诗。
世事生愁绪，秋风吹鬓丝。
黄花香晚节，说与季岩知。
绍兴祀高禖十首
佚名（隋代）

[黄钟为角]眷此尊祀，实惟仲春。
青圭束帛，克祀克福。
庶蒙嘉惠，嗣续诜诜。
神之降鉴，云车来臻。
天城贵家妓
李龏（金朝）

龙山晴雪凤楼霞，烟水初消见万家。宝枕垂云选春梦，隔帘微雨湿梨花。
咏燕四首 其一 营巢
戴梓（清代）

何处归来白玉堂，交梭故故弄斜阳。语陈别绪听偏苦，泥带飞花坠亦香。

情识安危轻绣幕，吟知趩𧾨避空梁。托身自结高栖穴，翠隐湘帘春草长。
喜雪示桂人
范成大（宋代）

腊雪同云岭外稀，南人北客尽冬衣。
从今老杜诗犹信，梅片飞时雪也飞。
刘景文许惠毡裘未至督之
张耒（宋代）

塞上寒羊剪毡毛，软于春絮腻于膏。
虀盐倦客愁无褐，诗礼将于许赠袍。
雅服何妨冠苏帽，瘦腰兼称束郿绦。
想公封寄应多憾，不挂长身衬佩刀。
金陵杂兴二百首
苏泂（宋代）

江南堤柳拂人头，三月吹花特地愁。
却忆旧时狂李白，题诗曾遍酒家楼。
虞美人·浙江舟中作
赵孟頫（元代）

潮生潮落何时了？断送行人老。消沉万古意无穷，尽在长空澹澹鸟飞中。
海门几点青山小，望极烟波渺。何当驾我以长风？便欲乘桴浮到日华东。
古碑
姚合（唐代）

荒田一片石，文字满青苔。不是逢闲客，何人肯读来。
食蟹四首 其三
谢薖（宋代）

论功直与酒杯同，何事生憎在水中。不使落汤频下箸，终令骨醉耐春风。
春眠
白居易（唐代）

新浴肢体畅，独寝神魂安。况因夜深坐，遂成日高眠。

春被薄亦暖，朝窗深更闲。却忘人间事，似得枕上仙。

至适无梦想，大和难名言。全胜彭泽醉，欲敌曹溪禅。

何物呼我觉，伯劳声关关。起来妻子笑，生计春茫然。
秋夜访承天寺二蜀僧论禅学
宋登春（明代）

箨冠随所适，竹杖复行唫。夜月青莲宇，秋风珠树林。

根尘迷至性，诗酒涴禅心。不学无生法，其如老病侵。
颂古十首 其九
释昙华（宋代）

丹霞寒烧木佛，院主因祸得福。可怜杜撰巡官，祇管胡卜乱卜。
游李少师园十题·水轮
范祖禹（宋代）

崩腾喷雪浪，书夜无停息。
回旋天磨转，运动日卓侧。
如梦令 题龙脊石
冯熔（宋代）

素养浩然之气，铁石心肠谁拟。蒿目县前江，不逐队鱼游戏。

藏器。藏器。只等时乘奋起。
为痴绝和尚赞初祖达磨并马大师画象 其二
释居简（宋代）

金鸡毒，一粒粟，未踏杀人，已先跌足。一十八滩兮障回死水，八十四人兮淹浸弗死。

洪都兮泐潭，宗风兮肆凌厉。一波动兮万波起，派兮支兮滔滔者皆是。

更无一个识玄旨，只有归宗较些子。捡点将来，玄沙道底。
咏史
陈普（宋代）

崩奔尧后一孤儿，蹠狗成群共肆欺。贾诩未投曹操日，自为汉贼已多时。
游春台诗 其六
春台仙（唐代）

凤凰三十六，碧天高太清。元君夫人蹋云语，冷风飒飒吹鹅笙。
瑶池宴曲
张方平（宋代）

仙人仙在沧海湄，双毫出耳绿丝垂。瑶池西赴白云宴，丹山远借青鸾骑。

香云红淡春光染，天风吹旌霞飐飐。晓过扶桑水一泓，下视中州尘九点。

蟠桃初熟甘露瓜，对持斗柄泛流霞。妄向秋空举金掌，茂陵衰草令人嗟。
句
陈充（宋代）

密叶高丛拥万枝，女仙成队绿云随。
闻奉迎皇太后使沈判官至，因有此作
刘长卿（唐代）

长乐宫人扫落花，君王正候五云车。

万方臣妾同瞻望，疑在曾城阿母家。
阅武士回边报与山中信并至
叶梦得（宋代）

椎牛飨士隘辕门，投老兵间强自论。稍喜并边无牧马，却惭空帐有惊猿。

乞盟似欲回天意，排难谁能报主恩。壮志蹉跎真便尔，独怀搔首望丘园。
颂古一百首
释智愚（宋代）

评漫学屠龙，人言枉费工。
自非亲到者，难与论穷通。
泛舟用王子告节副韵二首 其一
王寂（南北朝）

綵舟风软蹙波澜，草草杯盘略解颜。绿蚁浅斟金凿落，青娥低唱玉连环。

忘机鸥鸟心情好，信美江山眼界宽。老矣相逢拚一醉，正须丝竹写馀欢。
立冬日宿东峰驿次李五石韵
范嵩（明代）

俄惊节序临冬月，禾黍低低傍水稠。午夜漏残灯焰小，铜盘风细篆香浮。

寒威渐觉生台馆，疏草何妨载竹篝。勒马山前回首望，蓟门烟雨正堪愁。
游安宁温泉
吴铭道（清代）

野性颇爱山，逢山便欲住。那知此山中，幽胜复无数。

桃花艳春津，鳞鳞踏前路。沈绿注芳池，悠扬滋暖露。

本非无垢人，幸可洗尘雾。石壁奔云泉，聆风俨韶濩。

亭花映人肉，狂吟欲仙去。灵窍覆千钟，贪看忘故步。

秾纤半帘日，流光不肯驻。世俗未能遗，沈吟返三顾。
青龙山
黄器先（明代）

青龙山前山似园，浑如八阵开旌𣄈。孔明久在隆中卧，水口有山如虎逻。

日日看山烟雾中，又如狮子舞春风。滚滚抛毬何处去，观君恐是天边御。
绿野亭 其二
郑伯玉（宋代）

雨过黄梅夏将半，园亭清洒如山家。白鸟窥鱼立閒暇，红蜓弄水飞交加。

垣衣重重长旧晕，萱草节节含新花。薤叶簟凉一就枕，起来日抱西山斜。
次君用借屋
郑恕斋（宋代）

抛却西湖旧绿簑，闭门无计奈愁何。
非关豪气消磨尽，自是中年感慨多。
漫漫平波鱼自跃，阴阴垂柳鸟能歌。
小楼咫尺无因到，轮与周郎日日过。
津口登舟
李殷鼎（明代）

戒涂常畏险，去去复登舟。峡口云无定，津前水自流。

孤篷横落日，客梦迫残秋。暝色浑无际，寥天望转幽。
咏史上·廉颇蔺相如
陈普（宋代）

长年霜骨白皑皑，廉蔺羞颜似湿灰。
白起杀心如未谢，二家随璧献章台。
写意
徐贲（元代）

看山看水独坐，听风听雨高眠。客去客来日日，花开花落年年。
和张政仲见寄三绝
刘学箕（宋代）

故人别去复一月，三绝诗章寄我来。
我有青州四从事，已令挈至待君开。
别敖器之
刘克庄（宋代）

旧说闽人苦节稀，先生独抱岁寒姿。老年绛帐聊开讲，当日乌台要勘诗。

东閤不游缘有气，草堂未架为无赀。轻烟小雪孤山路，折剩梅花寄一枝。
过铅山望鹅湖峰次叔重韵
程洵（宋代）

好山如高人，堂堂万夫杰。岳立培塿中，千古磨不灭。

兹山虽未高，浓淡似妆抹。树老樛枝重，石皴灵液洌。

登临恨未能，想像心已豁。寄言山中客，慎勿厌幽绝。

君看名利途，黄尘涨日月。
楮先生
宋伯仁（宋代）

先生邂逅龙亭日，多少云仍满世间。
千古典谟文独记，九流毫世事相关。
代庖阿堵名尤重，制甲防边职未閒。
只与道人为鹤帐，始能清梦绕湖山。
碧城三首
李商隐（唐代）

碧城十二曲阑干，犀辟尘埃玉辟寒。
阆苑有书多附鹤，女床无辟不栖鸾。
星沉海底当窗见，雨过河源隔座看。
若是晓珠明又定，一生长对水晶盘。

对影闻声已可怜，玉池荷叶正田田。
不逢萧史休回首，莫见洪崖又拍肩。
紫凤放娇衔楚佩，赤鳞狂舞拨湘弦。
鄂君怅望舟中夜，绣被焚香独自眠。

七夕来时先有期，洞房帘箔至今垂。
玉轮顾兔初生魄，铁网珊瑚未有枝。
检与神方教驻景，收将凤纸写相思。
武皇内传分明在，莫道人间总不知。
竹枝歌十首
汪元量（宋代）

快风吹我入三巴，桂櫂兰桡倚暮花。
一道月明天似水，湘灵鼓瑟下长沙。
偈颂十五首
释法薰（宋代）

解用不须双刃剑，延龄何必九还丹。
尉迟□不在家死，狮子那能食兔钱。
唐多令 寄意箜篌曲
张翥（元代）

花下钿箜篌。尊前白雪讴。记怀中、朱李曾投。镜约钗盟心已许，诗写在，小红楼。忍泪上云兜。断魂随彩舟。等闲闲、惹得离愁。欲寄长河鱼信去，流不到，白鹭洲。
就藏上人乞花木栽草堂前戏效少陵体 其一
李锴（清代）

茅斋敞开丘壑拱，石径曲绕芳菲稀。熟知野兴几人得，忍使春风转眼归。
读王伯大都承奏疏
王迈（宋代）

首疏明明点败棋，次篇字字比元龟。
人中龙定子瞻是，殿上龙非安世谁。
句
张殷衡（唐代）

已被夭桃欢来醉，曲尘丝树恨何人。
送金州鉴周上人
贾岛（唐代）

地必寻天目，溪仍住若耶。帆随风便发，月不要云遮。

极浦浮霜雁，回潮落海查。峨嵋省春上，立雪指流沙。
桂隐纪咏·柳桥
张镃（宋代）

初因桥种柳，却用柳名桥。
桂隐从兹入，春风莫浪招。
寄子闵
陈师道（宋代）

烟昏晚寒风发屋，行者抽篷离者哭。
青衫白发两相鲜，积雪朝阳眩双目。
猛虎食子有分羹，洁鹭割股谋补肉。
妻孥不用哭穷途，前府故人风义笃。
池州和同官咏梅花 其十八
张道洽（宋代）

子真同一性，和靖是三生。山意冷愈澹，月香幽更清。

只应霜雁识，未怯玉龙横。密友惟清士，佳名称素兄。
华亭峡道中
司马棫（宋代）

山似九折坂，河非八节滩。跻攀复揭厉，奈此行路难。
龙舟坞
陈沂（明代）

帝舸频催发，初开水殿时。
苍龙出海国，紫凤浴天池。
夺锦星桥断，穿杨月树披。
于今芳坞闭，闻自内家知。
村东晚眺
陆游（宋代）

饱食无营过暮年，筇枝到处一萧然。
清秋欲近露沾草，新月未高星满天。
远火微茫沽酒市，丛蒲窸窣钓鱼船。
哦诗每恨工夫少，又废西窗半夜眠。
寄题章贡刘氏丽晓楼
姚勉（宋代）

玉虹翠浪雪堂诗，底事山光晓独奇。
看取阴云都卷处，直须天下大明时。
插花
陆游（宋代）

有花君不插，有酒君不持，时过花枝空，人老酒户衰。
今年病止酒，虚负菊花时。
早梅行可探，家酝绿满卮，君不强一醉，岁月复推移。
新诗亦当赋，勿计字倾欹。
霍光赏符玺郎
陈长方（宋代）

黄四娘家花满蹊，姓名因寄杜陵诗。
孟坚父子编摩久，符玺中郎竟为谁。
十一月二十日南至二首
方回（元代）

风吹六十二年春，又见阳和一夜新。
兴废亲更三国事，死生暗夜万城人。
种花纵好谁同赏，置酒良难自惯贫。
今独身为本宗长，思兄临节倍悲辛。
题清辉堂
释长吉（宋代）

结庐江上楼，江云日为侣。
江山相掩映，清辉满庭户。
沙暝见归禽，潮回闻去橹。
落景一帘风，残雪半江雨。
中餐嗓云蔡，午坐烹茶乳。
少室傅花旨，南华齐物语。
隐几赜渊源，篆香随玉尘。
爱此坐忘归，东峰月华吐。
游净寺遍参五百应真像
王弘诲（明代）

龙岩开净域，鹫岭凝香雾。层级凌虚空，危磴郁盘互。

象设诸天迥，铎响万灵附。奇怪意每殊，变幻理非塑。

向背绕慈航，深浅超梵度。龙蛇争翕熠，神鬼秘藏护。

忍草出芝田，昙花开玉树。五百与真如，三千了禅悟。

旷览结朋俦，恣意同骋步。回轩局微躬，巡檐眩反顾。

暂因惬所适，早已捐俗虑。不作解缨想，宁知舍筏喻。

愿言学无生，永證菩提路。
送春
曹文姬（唐代）

仙家无夏亦无秋，红日清克满翠楼。
况有碧霄归路稳，可能同驾五云游。
和苏子瞻韵为石苍舒题
刘攽（宋代）

长安材豪雄五都，五陵意气谁能除。作人不入游侠窟，寓兴聊从草隶书。

崩崖坏山出众宝，石刻鼎铸周秦馀。江东诸家擅逸气，宜官钟蔡几不如。

腾龙翥凤动光彩，渌池滉漾华芙蕖。石生临书得微妙，神凝意会下笔初。

浓纤巧致若出一，老庖利刃投空虚。人间流传不得辨，锦囊玉轴争贮储。

以兹得名号醉墨，聊取胜事题精庐。岂与西山少年辈，射猎狐兔夸里闾。

杜陵诗仙有祖风，笔洒云雾挥琼琚。我今才薄厌数语，勉力和歌惭起予。
元日赠沈宗师四首 其三
吕本中（宋代）

沈郎固可人，好善乃天性。迹随万事远，心与一物定。

萧然四立壁，笔墨自温凊。更持孟贲勇，少折楚士胫。
和何子应游金璧池二首 其二
郭印（宋代）

徜徉清水曲，盼恋绿杨边。欲并师商席，同登傅说船。

万荷齐舞扇，一苇独行天。满目江湖趣，无劳涉大川。
大涤洞天留题
朱日新（宋代）

十年欲到今才到，九锁山中称策筇。
白日燃松游两洞，清晨洗眼看孤峰。
心情老矣难为节，景气暄然不似冬。
剩与仙翁有期约，从兹来往定从容。
留题龙门二首
吕公著（宋代）

融结成来不记秋，断崖苍壁锁烟愁。
中分洪造夏王力，横截大山伊水流。
八节滩声长在耳，一川风景尽归楼。
行人莫动凭栏兴，无限英雄浪白头。
次韵晁尧民黄鲁直苏子瞻同赋半
李之仪（宋代）

耿耿万里心，振衣常夜半。明星当户高，仰首每自叹。

是身固虚空，殆将等閒玩。永怀一寸光，有之讵能散。

南山富蕨薇，采采宁待伴。不愧郢中曲，谁报青玉案。

千载北窗风，郑声何可乱。子职若崎岖，垢指宁与盥。

我惭老更拙，欲和知良难。但能袭馀尘，未易窥重关。

路年与君俱，才此意少宽。奈何舍我去，鸿鹄随骞抟。

岑楼起肤寸，万仞始一拳。知君未易量，愿君更加餐。

亲发日益白，何以为亲欢。以义不以时，吾君正求贤。

只欠明光宫，峨峨望君冠。
闺怨一百首次孙西庵原韵 其二十五
郭辅畿（明代）

无情孤月照菱花，照见芳心飞似霞。愿嫁来生荀奉倩，焚香礼佛奉莲华。
华亭吴江道中偶作十绝
朱长文（宋代）

人间出鹤只云间，相合仙经得亦难。
尘外应多随羽客，未教流俗等闲看。
悼犬行
陈亮（宋代）

沙村月黑无人行，猛兽咆哮绕舍鸣。时来攫取村中犬，突入篱落居人惊。

韩卢乌喙誇疾足，平地宁知罹虎毒。十家九室无吠声，更恐穿牢噬黄犊。

君不见岑君昔在魏郡时，吠犬不惊足生氂。又不见九江当年有循吏，群虎渡河俱远避。

方今政美时复平，那得此物来纵横。谁能驱屏入穷谷，却使驺虞地上行。
送毕之进状元二首 其一
周行己（宋代）

春风不开花，吹云翳白日。天寒食不足，江头拾芋栗。

我马不敢驱，畏此霜霰密。君行当奈何，开帆转飘忽。

挽舟君且住，为君一洗拂。今日此良会，他时未可必。

我生锄犁手，一饭愿已毕。官曹虽强汝，今汝心若失。

扁舟行亦归，还我性旷逸。骑牛不骑马，鼓腹吞溟渤。

他年作霖雨，勿污我蓬荜。
梦萱堂
何乔新（明代）

灵萱委秋露，岁月忽已徂。永夜不能寐，念此增烦纡。

孝诚既昭格，精意遂潜孚。宛然升北堂，音容欢以愉。

酌酒为亲寿，起舞为亲娱。不知梦里逢，但觉愁怀舒。

寒鸡俄戒旦，幽明遂殊途。揽衣重悽恻，清泪沾华裾。

推窗悄无睹，落月啼林乌。
沖虚侍宸王文卿像赞
白玉蟾（宋代）

醉持铁尺叫风雷，玉帝纶言召两回。
到得人间无鬼蜮，依然长啸入西台。
忆少年
佚名（宋代）

炎图景运正延鸿。文思坐深宫。慈宁大养，乐事时奏宸聪。皇龄永，恩霈下，遍寰中。君王乘彩服，嫔御上瑶钟。年年诞节，就盈吉月，交庆流虹。欢洽意方浓。不觉仙游渺邈，但号泣苍穹。
追慕念音容。诗书慈俭，配古追踪。躬行四德，谁知继、二南风。移盼俄空，宝鉴脂泽尘封。清都远，帝乡遥，杳难通。想云軿、还上瀛蓬。稽山何在，当年禹宅，万古葱葱。最难堪，潮头定，海波融。
偈颂一百零九首
释可湘（宋代）

古佛以慈悲为室，山僧以怒骂为室。
且要活捉生蛇，逼教角出。
麟趾赞
黄庭坚（宋代）

麟有趾而不踶，仁哉麟哉。
有定而不抵，仁哉麟哉。
有角而不触，仁哉麟哉。
今之人，一朝之忿以触人，灭身辱亲。
呜呼，人中有兽，兽中有人。
收麦
郑獬（宋代）

小麦深如人，澶漫不见地。
一苞十馀茎，一茎五六穗。
实粒大且坚，较岁增三倍。
芟获载满车，累累犊衔尾。
大挈置之场，巃嵸丘陵起。
妇姑趁天色，扑抶喧邻里。
贫者攟其馀，翁妪携稚子。
农家兹有获，卒岁可无馁。
去夏水漂屋，汩竄幸不死。
以得补所失，囷圌可储峙。
云问麦之收，丰饱何因尔。
得非长官贤，政化顺天理。
无乃农夫勤，蚤莫事耘耔。
兹盖天公仁，雨泽以时至。
消灭贼与蟊，陇亩皆稠穊。
嗟嗟尔之民，无忘天公赐。
颂古十六首 其三
释道宁（宋代）

一片虚空亘古今，鳞龙头角竞疏亲。坐亡立脱知多少，铁树花开别是春。
偈颂五十一首
释道冲（宋代）

孰名为佛，礼者是谁。
设或未辨端倪，看四棱塌地。
偶题阁下厅
白居易（唐代）

静爱青苔院，深宜白鬓翁。貌将松共瘦，心与竹俱空。

暖有低檐日，春多飏幕风。平生闲境界，尽在五言中。
访南山沈彦之采金罂子
黄玠（元代）

尘襟心不怡，驾言采药去。木颗摘金罂，刺手不盈筥。

石齿滑行屐，齧足畏侧步。山雨秋正深，落叶沉已腐。
汉将三首
宋庠（宋代）

薄伐乃中谋，和亲非上策。
匈奴负汉恩，男儿喜边檄。
故岁出定襄，今年救张掖。
沙平落日黄，月迥遥峰白。
急击右地兵，连俘月支馘。
幕府省文书，家人非尺籍。
夜拔五岭旗，晨追六骡迹。
陛下焚谤书，孤臣勒燕石。
追和渊明贫土诗七首
刘黻（宋代）

平生抱狷介，深愧唾面娄。
蒿莱常闭门，与世疏应酬。
奈何世患稔，鲠鲠如马周。
颠顿亦良苦，饥羸非所忧。
皇路益以榛，忍作寒蝉俦。
口祸渺无际，困辱祗自求。
夜坐和成太常 其二
余阙（元代）

牵牛表宫雉，华星动绮钱。沈沈鳷鹊观，悠悠清漏传。

无才愧三益，虚食念百廛。绵思至中旦，莫继瑶华篇。
出关
徐兰（清代）

凭山俯海古边州，旆影翻飞见戍楼。
马后桃花马前雪，出关争得不回头？
江城子 夏夜观月
张镃（宋代）

飞来冰雪冷无声。可中亭。骨毛清。卧看东南、和露两三星。

蓦地神游天上去，呼彩凤，驾云軿。

望舒宫殿玉峥嵘。桂千层。宝香凝。捣药仙童、邀我论长生。

一笑归来人未睡，花影送，上窗棂。
刘漫塘寄谢宜兴三诗属宜兴索和 其二
释居简（宋代）

美政喧邻壤，新诗致漫翁。新声能峭眇，嘉实对清空。

药苦终成效，言甘恐害忠。不逢丈人行，争识古人风。
宫中行乐词其七
李白（唐代）

寒雪梅中尽。
春风柳上归。
宫莺娇欲醉。
檐燕语还飞。
迟日明歌席。
新花艳舞衣。
晚来移彩仗。
行乐泥光辉。
摘红英
朱祖谋（清代）

关云黑。边沙白。金仙一去无消息。谁家唱。筝弦响。

敕勒声声，月斜毡帐。

狂踪迹。无人识。行歌带索长安陌。高楼上。凭阑望。

皂雕没处，飞狐上党。
松风亭 其一
赵希璜（清代）

小亭起得傍东城，摵摵松吹夜半笙。风景于今传北宋，寒涛竟日咽唐庚。

落花黄满无人扫，瘦叶青垂有鹤行。忽化虬龙斗雌霓，爪牙碧血看交横。
秋深向寒数日泥补墙垣入此室处用东窗即事韵作 其三
程俱（宋代）

西风朝来脱一叶，萧萧已似湘湖间。突成深墨髀生肉，昼尔于茅安得闲。
次韵汪少卿赠别
方岳（宋代）

一诗传戟外，春亦肯随行。
老不论圭瓒，寒於嚼水晶。
梦惊池草合，香泛墨花轻。
立尽沙头月，鸥清睡不成。
次韵和李殿院咏雪
魏野（宋代）

瑞雪祥云见盛时，功轻苦雨谩霏霏。
坠来虽作天花瘦，消去偏滋垅麦肥。
太守登楼飘绣袂，幽人出户混麻衣。
邻封愿得还如此，免说秦饥与晋饥。
十一月七日东山省坟因思先子昔年题壁有山光水色两依依之句，旧屋已坏墨迹不留山水依然感叹不已因成一绝
王十朋（宋代）

松楸一见一伤心，亭院凄凉惨树阴。记得先君旧题壁，水光山色恨难禁。
赠马大将军援漳凯旋
冯如京（清代）

将军大纛奠南州，麟阁功名万户侯。露布惊摇漳海月，云旗高拂闽山秋。

黄金绣甲三千士，碧玉清歌十二楼。共醉升平无战伐，西风射猎臂青鞲。
寄人
刘攽（宋代）

子云投阁为奇字，君山杀身非谶书。埋狱谁能知匣剑，焚城何谶祸池鱼。

赐玦应知谢冠佩，杖藜自尔就田庐。丈夫盖棺事乃已，白发勿羞樵与渔。
西溪晚步
张璨（明代）

空阔川原入望平，晚来天色弄阴晴。
虹边残雨疏疏下，鸦背斜阳闪闪明。
浅渚微波群鹭浴，断堤高柳一蝉鸣。
行吟泽畔非憔悴，渔父无劳咏濯缨。
新荔枝四绝
范成大（宋代）

甘露凝成一颗冰，露穠冰厚更芳馨。
夜凉将到星河下，拟共嫦娥斗月明。
刘佥宪廷美小洞庭十景 其一 隔凡洞
韩雍（明代）

林屋洞天好，似不通人寰。君家小石岩，亦在云水间。

红尘自南陌，乐事非东山。辞荣休此中，世事无相关。
绍兴祀太社太稷十七首 太社位奠玉币用《嘉安》。秋腊太稷、土正、后稷通用。
郊庙朝会歌辞（宋代）

赫赫媪神，稼穑是司。方是藉敛，报本攸宜。嘉坛建祀，玉帛陈仪。

明灵昭格，以介蕃釐。
颂古五十五首
释绍昙（宋代）

势罢奴欺主，年衰鬼弄人。
南泉招致得，冷泪湿衣巾。
过法华寺吊李茂春
徐杰夫（清代）

泪洒煤山总未乾，孤臣无计挽回澜。奔来鲲岛心尤痛，小筑茅回膝易安。

日诵佛经空色相，时怀君父沥忠肝。城南古寺停骖问，感慨沧桑改旧观。
绝句送和弟行东皋兼过献臣二首 其二
刘敞（宋代）

西风满眼荻飞花，楚泽秋光一半差。庖鳖好期张仲友，捲帆应带海山槎。
次韵东坡四时词 其三
李纲（宋代）

梧桐叶脱苔滋绿，绮窗寂寂风敲竹。笑将红扇扑流萤，戏剪碧荷装宝屋。

深沉玉宇夜长扃，风露凄凉可一庭。步月清霄携手处，谁家笛作断肠声。
题洁斋书院
姚颖（宋代）

鹅湖鹿洞两优游，吾道南来谁与俦。
鄮地传心化已洽，堇山遗与泽长留。
空阶向日春风度，栋宇凌云化雨周。
声誉已垂百世后，长江虹水不空流。
九日同欧黄诸词人登海西台得山字
李英（清代）

高台令节一跻攀，未敢题糕大醉还。白社群才骚兴剧，堪怜落帽似龙山。
春燕 其二
何震彝（清代）

乌桕曾经十度霜，重来游迹遍横塘。好偕翠爵栖瑶砌，不共金鹅宿石箱。

调舌宛歌清夜曲，呼群同拜牡丹王。画堂春暖呢喃语，怕过长安旧日坊。
非影慧潜行乞馀干临别示诗二首 其二
释函是（明代）

老怀恃此强为安，兄弟同心耐暑寒。法界自来无彼我，刹尘休作一期看。
遣怀
陆游（宋代）

许国区区不自胜，秋风空羡下韝鹰。
青云夜叹初心误，白发朝看一倍增。
积愤有时歌易水，孤忠无路哭昭陵。
头颅自揣今如此，尚欲闲寻紫阁僧。
同宋药州太史登滕王阁
唐孙华（清代）

平生想慕滕王阁，未能千里驱轮蹄。岂意云山落吾手，飘然直上凌飞梯。

天风浩荡入怀袖，倾刻尘眼开金篦。画栋朱栏照城郭，丹楼碧瓦缨虹霓。

吐纳江流九派小，平压雉堞群峰低。落日倒射澄潭影，金波千顷浮玻璃。

上扪星辰若有路，下临洞壑疑无蹊。贾客帆墙自来往，风涛出没如凫鹥。

跕鸢飞鹘不敢到，长空杳杳鸣天鸡。忆昔骄王盛意气，临风歌舞飘华袿。

不惜金钱构飞阁，巀嶪上与烟霄齐。子安文字当时体，纵横万象谁端倪。

如何俳语笑仓猝，颍滨一老犹相诋。江河万古终不废，少陵不敢轻排挤。

人生游迹过如扫，鸿爪一瞥飞东西。洪都胜地独数此，偶然匹马随双奚。

阎公宾客今寂寞，幸有胜友能招携。凭栏徙倚三叹息，山云乱起烟凄迷。

一代繁华有衰歇，三王文藻谁攀跻？我行自哂真孟浪，此游聊可骄昌黎。
水龙吟 白莲
宋荦（清代）

田田漫舞银塘，鱼床捧出黎云好。新妆淡伫，静窥湍濑，临风窈窕。

翠羽低穿，水荭斜压，数枝偏皎。宛湘妃独立，轻绡掩映，明珰缀，波光照。

三十六陂淼淼。渐黄昏、冰姿恁悄。开宜玉井，折应素手，闹红都扫。

露冷才香，月明无影，蘋花共老。对鹤洲千朵，堪成雪赋，向邹枚道。
再和二首 其一
冯山（宋代）

归来相值故园春，坐对春风忽怆神。十里溪山依旧好，一番花怆为谁新。

青云功业虽留我，白日光阴奈趁人。道在不须论用舍，惟将时命托洪钧。
送朱可大南还三首 其三
于慎行（明代）

步出燕东门，海月聿已晓。班马萧萧鸣，流猋来远道。

江湖深且长，南望令人老。感彼荆卿徒，烈风世所少。

怀恩不返顾，长虹日中缟。平原三千士，风期一旦扫。

咄嗟世上儿，论交何草草。愿持岁寒心，皓首长相保。
日落
杨弘道（元代）

日落苍然烟满城，聚观如堵沸如羹。长春火树银花合，不夜琼楼璧月明。

未及转头飞电过，方将掩耳迅雷惊。青衿记得曾看此，此日中州正太平。
游匡庐山
吕定（宋代）

欲向匡庐观瀑布，便从鼓蠡骤楼船。
一声长啸来丹壑，千太飞流下碧天。
洞里楼台无岁月，云中鸡犬有神仙。
凭谁呼起巢松者，醉拥宫袍对酒眠。
奉送别驾效愚沈公署邑篆得代还郡二律 其二
饶与龄（明代）

霏微春雨暗河桥，草色青青涨早潮。方咏飞鸿安泽国，忽瞻彩鹢拨归桡。

三年半刺称良翰，期月慈君薄试萧。欲采民风知骏绩，茶阳载道裤襦谣。
巫山一段云
黄氏（明代）

巫女朝朝艳，杨妃夜夜娇。行云无力困纤腰。媚眼晕春潮。

阿母梳云髻，檀郎整翠翘。起来罗袜步兰苕。一饷又魂销。
何山人欲为僧
周孚（宋代）

来偿绮语债，各已鬓星星。宿债吾方困，迷涂子遽醒。

真为镜空老，不负佛名经。一纸龙钟语，怜君独肯听。
郊庙歌辞。享先农乐章。咸和
佚名（唐代）

三推礼就，万庾祈凝。夤宾志远，藨衮惟兴。

降歆肃荐，垂祐祗膺。送神有乐，神其上升。
泛五云谿游照湖归
吴奎（宋代）

樵风漾归舟，飘然一叶轻。
曲岸忽超逸，远山回抱明。
幽禽淡容忽，荷芰相低倾。
野田足收穫，邨叟时逢迎。
欢言无物役，得我游览情。
日脚暮云起，湖面蓼烟生。
秋光湛空碧，彷佛见重城。
候吏津亭外，稍闻笳鼓声。
小斋即事二首 其二
刘一止（宋代）

旱夏甘雨零，坐见草木长。天怜官穷隘，乞与风飒爽。

四檐溜通池，激激听微响。虽非山林间，故作山林想。
题凤埕八景 其七 岗气旋清景
黄诏（明代）

自谪昌黎到海滨，振经消息岳河新。村希青草休烧火，山咸黄茅不避人。

坤辟民生无夭折，风还海俗有精神。如今邹鲁中原地，不是当时五岭民。
四色诗四首 其四
范云（南北朝）

乌林叶将霣，墨池水就乾。玄豹藏暮雨，黑豹凌夜寒。
建炎丞相成国吕忠穆公退老堂
范寅宾（宋代）

不令甲第起康庄，却向郊园草作堂。
庐阜规模临嵽嵲，霅溪颜色俯沧浪。
参旗井钺聊遮户，赤舄貂冠且挂墙。
几净窗明无俗事，愿公时草乞言章。
无题五首 其四
郑思肖（宋代）

愁海茫茫望不穷，黄茅白苇渺阴风。凤凰高遁层霄外，豺虎横行大道中。

九庙倾颓郊祀废，四方祸乱国家空。于今建武重兴汉，谁是云台第一功。
蓘室诗王立之为宗子求
饶节（宋代）

布谷作五更，鹪鹩亦司辰。田师遽束缊，请火起近邻。

耕耘岂辞劳，常虞秋计贫。匽薄垄亩间，努力不自珍。

秋风落高原，罢亚千顷云。公子岂知田，得师自农人。

归来坐虚室，却扫富贵昏。架插河间书，门引霍三宾。

锄耰翰墨场，寒窗澹炉熏。六籍圣人师，百家素王臣。

骫骳离骚经，妙语泣鬼神。灵文陋诅楚，高论追过秦。

泛览四库馀，瓦砾半珠蠙。游心领其要，开卷得其人。

门前风作埃，肥马走搢绅。岂知歌钟地，辛苦事斯文。

懒夫江海士，履声远王门。未暇到此室，归欤老斲轮。
游普向十首
陈造（宋代）

处士前身自水仙，天教清句纪山川。
即今秋菊寒泉意，双鹤飞来若个边。
山居诗
释延寿（宋代）

高怀怡淡景相和，才到尘途事便多。
碧嶂好期长定计，朱门唯便暂时过。
雄雄负气争权路，岌岌新坟占野坡。
成败分明刚不悟，未知凡俗意如何。
冬柳次渔洋山人秋柳韵四首 其四
曹家达（清代）

膏沐青丝剧可怜，为谁消瘦剩荒烟。未应南国春常在，自别西风力更绵。

大好光阴思去日，再逢华茂定明年。姑苏台略垂垂树，每忆飞花落酒边。
长安秋思（一作白纻歌）
陈标（唐代）

吴女秋机织曙霜，冰蚕吐丝月盈筐。金刀玉指裁缝促，

水殿花盈弦管长。舞袖慢移凝瑞雪，歌尘微动避雕梁。

唯愁陌上芳菲度，狼藉风池荷叶黄。
送从兄之太原副使
薛能（唐代）

少载琴书去，须知暂佐军。初程见西岳，尽室渡横汾。

元日何州住，枯风宿馆闻。都门送行处，青紫骑纷纷。
邛杖
刘克庄（宋代）

珍重邛山鹤膝枝，十年南北惯携持。
扶登右壁宁嫌峻，拄过溪桥肯避危。
昔涉畏途麾不去，今行平地弃如遗。
主人尚要防衰老，会有重拈入手时。
前出军五首 其五
张翥（元代）

京师少年子，胆气乃粗豪。倾金售宝剑，厚价买名刀。

白毡作行帐，红绫制战袍。结束往从军，谈笑取功劳。

当时霍嫖姚，岂在学戎韬。
游地肺
章孝标（唐代）

市朝扰扰千古，林壑冥冥四贤。黄鹤不归丹灶，

白云自养芝田。溪滩永夜流月，羽翼清秋在天。

高迹无人更蹑，碧峰寥落孤烟。
和元郎中从八月十二至十五夜玩月五首
王建（唐代）

半秋初入中旬夜，已向阶前守月明。

从未圆时看却好，一分分见傍轮生。

乱云遮却台东月，不许教依次第看。

莫为诗家先见镜，被他笼与作艰难。

今夜月明胜昨夜，新添桂树近东枝。

立多地湿舁床坐，看过墙西寸寸迟。

月似圆来色渐凝，玉盆盛水欲侵棱。

夜深尽放家人睡，直到天明不炷灯。

合望月时常望月，分明不得似今年。

仰头五夜风中立，从未圆时直到圆。
二月十七日大雪宿富庄驿
陈应元（明代）

鞅掌风尘里，行藏暗自商。柳黄欺雪白，圆尘乱圭方。

访戴迟卬涉，卧袁哎我忙。占年果是瑞，信宿亦何妨。
龙首山
钱熙（宋代）

残年仍置闰，五日恰逢春。
携酒客独尝，敲门僧不嗔。
双松如拱立，万井自横陈。
精舍故盘礴，元规尘上人。
悼张道古（昭宗时道古官拾遗以直谏贬蜀中死）
贯休（唐代）

清河逝水大匆匆，东观无人失至公。天上君恩三载隔，

鉴中鸾影一时空。坟生苦雾苍茫外，门掩寒云寂寞中。

惆怅斯人又如此，一声蛮笛满江风。
马嵬坡
汪元量（宋代）

霓裳惊破出宫门，马上香罗拭泪痕。
到此竟为山下鬼，不堪鞞鼓似招魂。
种芜菁作羹
朱敦儒（宋代）

且喜芜菁种得成，苔心散出碧纵横。脆甜肭子无反恶，肥嫩恙儿不杀生。

乐羊岂断儿孙念，刘季宁无父子情。争似野人茅屋下，日高澹煮一杯羹。
塘栖道中得转山西报自嘲 其二
王世贞（明代）

薄禄风尘业未偿，除书一纸下钱塘。休言宦兴生平薄，已自将心度太行。
赠制香蜡茶者
释居简（宋代）

玄质团团玉不如，翠钿小切试昆吾。文园病酒文君老，盍荐芳甘瀹道腴。
金丹大药诀
白玉蟾（宋代）

离府龙飞，坎宫虎跃。
金木混融，水火击搏。
刑德主宾，浮沉清濁。
一百日胎，二八两药。
白雪虚无，黄芽圆觉。
乌兔夫妻，龟蛇根萼。
朱砂不动，水银无著。
铅鼎纯乾，紫霄云约。
送罗正夫主簿之官余干
杨万里（宋代）

君家人物已数世，後有秘丞前给事。
近来复见乡先生，武冈使君五经笥。
君才自是一世英，珠玉照乘仍连城。
妙年已号万人敌，强仕初登千佛名。
番君小屈习凿齿，且与剌头簿书底。
即看给札试兰台，飞上木天校文字。
次黄干梅关韵 其二
徐鹿卿（宋代）

相逢白莲社，失脚过前溪。野兴云横浦，禅心絮着泥。

梅花大庾岭，钵石古招提。扰扰仕途梦，从前几个迷。
归自南康寄怀朱使君
李吕（宋代）

过尽重湖复过山，阴凝忽变雪花团。
路迷曲折易成远，风助横斜巧送寒。
忆昨片帆离渡口，特烦千骑驻江干。
如今想在芙蓉观，独据胡床烂漫看。
江上
黄庚（元代）

江上支筇眼界宽，夕阳影裹水云寒。
恁谁说与闲鸥鹭，借我渔矶把钓竿。
题竹赠卫清叔之潭州
赵汝愚（宋代）

飔飔忽见青鸾尾，扫遍翠崖冈上头。昨夜月明仙子过，玉笙吹彻万山秋。
楚酒苦如檗歌
刘崧（元代）

楚酒苦如檗，燕酒毒有灰。自能螫喉吻，何以宽心怀。

不如江南有美酒，香如芙蓉色如柳。小瓶浮蚁信宿成，大瓮沈醅十年久。

饮之不鸷亦不狞，温温如春和且平。丹田微蒸香露溢，着面已觉赪霞生。

当时放意事杯酌，倒海回山恣行乐。有时醉倒黄公垆，卧看山花酒中落。

一从远游楚与燕，苦曲黄米无甘泉。刮肠呕胃甚荼蓼，使我颦蹙清樽前。

何时南归事林亩，邻曲招寻二三友。呼儿多与种秫田，日日花前饮春酒。
李与贤来访，自言所居幽胜，甚似剡溪。因以
杨万里（宋代）

漫浪江湖天一方，故人不见两三霜。
对床说尽平生话，黄叶声中秋夜长。
忆江南弟
孟郊（唐代）

白首眼垂血，望尔唯梦中。筋力强起时，魂魄犹在东。

眼光寄明星，起来东望空。望空不见人，江海波无穷。

衰老无气力，呼叫不成风。孑然忆忆言，落地何由通。

常师共被教，竟作生离翁。生离不可诉，上天何曾聪。

未忍对松柏，自鞭残朽躬。自鞭亦何益，知教非所崇。

努力拄杖来，馀活与尔同。不然死后耻，遗死亦有终。
上桂州李大夫
戎昱（唐代）

今日辞门馆，情将众别殊。感深翻有泪，仁过曲怜愚。

晚镜伤秋鬓，晴寒切病躯。烟霞万里阔，宇宙一身孤。

倚马才宁有，登龙意岂无。唯于方寸内，暗贮报恩珠。
再用韵贺计使高耻堂建台得雨
赵汝腾（宋代）

皇华都骑访陈人，似洒仙瓢助守臣。
亭午建台申大雨，作霖用汝泽先闽。
物情是处皆忻吐，吏羽从今一洗新。
陕事早知付韩范，尧夫定不叹天律。
六月二十六日夜梦赴季长招饮
陆游（宋代）

少城骏马逐春风，二十年间万事空。
清梦都忘双鬓改，绣筵还喜一尊同。
乌巾掩冉簪花重，羯鼓敲铿列炬红。
安得此欢真入眼，碧油幢拥主人翁？
梅花引 其一
高宪（金朝）

蒿火目。藜羹腹。书生宁有封侯骨。长须奴。下泽车。

艰关险阻，谁教涉畏途。

半生落莫长安道。一事无成双鬓老。南辕吴。北辕胡。

功名富贵，情知不可图。
锦园晚雨
葛绍体（宋代）

一围蜀锦万花枝，红绿相携傍酒卮。
不必夜深来秉烛，满庭风雨湿臙脂。
上元夜病起欲写法华安乐行品无力呼阿慈为录作此
释德洪（宋代）

重城车马气成雾，隔水岩丛冷欲冰。昨夜窥窗先有月，今宵对语偶无僧。

腊高鹤骨柴崖露，病起霜须逐旋增。欲写宝书惊力乏，阿慈能为扫寒藤。
画龙
吴当（元代）

天用莫如龙，渊潜閟神功。一朝起平陆，八表皆雷风。
送客不及
钱惟演（宋代）

桥阔川长恨已多，斑骓嘶断隔云萝。
遥山几叠迷朱旆，芳草经时驻玉珂。
高鸟可能追夕照，绿杨空自拂微波。
短辕白鼻何由得，目送层楼一雁过。
次韵胡邦衡二首 其二
周必大（宋代）

姚魏纷纷殆百家，天香一出自无哗。伤多莫厌扶头醉，贵少翻嫌满眼花。

康乐旧闻宜水竹，翰林新调带烟霞。从渠草木呈新巧，终愧吾公正且葩。
夜雨
陆游（宋代）

浓云如泼墨，急雨如飞镞，激电光入牖，奔雷势掀屋。
漏湿恐败书，起视自秉烛；移床顾未暇，盆盎苦不足，不如卷茵席，少忍待其复。
飞萤方得意，熠熠相追逐；姑恶独何怨，菰丛声若哭。
吾歌亦已悲，老死终碌碌。
偶得李竹屋居士摘和靖先生梅诗四联演成八韵
杨公远（宋代）

水边篱落忽横枝，不受狂蜂浪蝶知。
万紫千红俱寂寞，三花五蕊自新寄。
风号浪涌连天起，雪作云凝拂地垂。
此景此时难著脚，输渠耐冷立江湄。
题燕文贵柳庄观荷图
宋高宗（宋代）

万片绿荷流水西，乱风飘雨湿人衣。
前村竹树田家密，时见軥辀屋后飞。
梅子
张侃（宋代）

一株绿色未成阴，千点微酸已沁心。雨露功深人不识，摘来先与了清吟。
忆水芙蓉木芙蓉寄西湖诸友 其二
释居简（宋代）

花满秋城闯水明，镜中滴露掌中零。曾雠新咏游花下，写寄城中石与丁。
次韵和完翁谢墨二绝句
晁说之（宋代）

池水澄辉散晓烟，定无墨色使名传。
几螺付与有诗客，免更书空重惘然。
山中
文天祥（宋代）

烟云开窈缈，荆棘剪离披。
蜡屐上下齿，竹枝长短词。
半山江色透，独树午阴迟。
世上儿孙老，有人犹看棋。
少微山
王十朋（宋代）

出郭舟行十里间，少微山近若蕡山。山中处士已长往，一点客星云外闲。
答赵尉
陈宓（宋代）

酒遏一杯能养性，肉逾三品反伤饥。
人生饱后无珍味，何用多戕物命为。
悲春
殷济（唐代）

青青柳色万家春，独掩荆扉对苦辛。山月有时来照户，蕃歌无夜不伤人。

荒村寂寂鸡鸣早，穷巷喧喧犬吠频。
遣兴
罗隐（唐代）

青云路不通，归计奈长蒙。老恐医方误，穷忧酒醆空。

何堪罹乱后，更入是非中。长短遭讥笑，回头避钓翁。
夙兴
陆游（宋代）

客中睡眠少，常以鸡鸣兴。
新炭炽宿火，膏油续残灯。
焚香倚蒲团，外静中已凝。
荣辱两不到，淡如秋水澄。
出定窗已白，炯炯寒日升。
厨人作芋糁，供此在家僧。
感兴
文天祥（宋代）

万里云山断客魂，浮云心事向谁言。
月侵乡梦夜推枕，风送牢愁昼掩门。
苏子窖中闲日月，石郎家里旧乾坤。
朝闻夕死吾何恨，坐把春秋子细论。
寄华亭黄用之
姜特立（宋代）

陆机不听华亭鹤，张翰还思吴郡鲈。
何似故人无一事，菊花时节独携壶。
游昭庆寺
张镃（宋代）

招提徐步已身轻，礼懺僧忙不出迎。
侧殿挂灯窥塑像，小廊流水爱经声。
心安久矣空尘想，梦异当年记宿生。
目送绕门山更好，肯閒何处不堪行。
浣溪纱·春愁
曾廉（清代）

落尽繁花万绿稠。珠帘几幅下银钩。难得彩笔写春愁。

万事都银消后长，何人肯向死前休。只宜杖挂百钱游。
示从侄贵英二首 其一
林文俊（明代）

别久重逢问濯缨，尊前相对夜灯明。异乡骨肉堪流涕，故国交游半死生。

富贵谁无桑梓念，江湖久负鹭鸥盟。何时粗了乾坤债，归去青山学耦耕。
秋晚
陆游（宋代）

新筑场如镜面平，家家欢喜贺秋成。
老来嬾惰惭丁壮，美睡中闻打稻声。
读蔺相如传赠李甥师蔺
晁补之（宋代）

蚩蚩六国共忧秦，独有相如智不群。完璧东归何足道，最贤能下怒将军。
夜得岳后庵僧家园新茶甚不多辄分数碗奉伯承
张栻（宋代）

小园茶树数十许，走寄萌芽初得尝。
虽无山顶烟岚润，亦有灵泉一派香。
谣俗
李贺（唐代）

上林蝴蝶小，试伴汉家君。
飞向南城去，误落石榴裙。
脉脉花满树，翾翾燕绕云。
出门不识路，羞问陌头人。
春夜禁中闻雁 其一
德龄（清代）

又到东风送雁时，凤楼弦月挂罘罳。直庐人静闻长唳，白发红镫坐咏诗。
朝中措·少年不入利名场
程正同（宋代）

少年不入利名场。花柳作家乡。一片由甲口觜，几多耍俏心肠。周郎学识，秦郎风度，柳七文章。聊借生绡一幅，与君写尽行藏。
幽居
陆游（宋代）

百事徒劳无一成，幽居偶得称幽情。
傍篱丛枳寒犹绿，遶舍流泉夜有声。
饥坐炮燔多巨栗，醉归怀袖有新橙。
爱闲自是从来癖，敢窃区区纳禄名。
明朝
仇远（元代）

秋风嫋嫋雨潇潇，兀兀郊居出市遥。
未欠三杯通大道，且欣九市是明朝。
篱边旧菊犹豫堪摘，天末新鸿不可招。
莫恨登高无脚力，强搘湘竹造山椒。
进贤道中
朱熹（宋代）

往辞湘水曲，今过豫章城。改岁无多日，到家才几程。

昼怜春意迫，夜喜月华清。此去无淹轨，前涂似掌平。
读李鹤田钱塘百咏
汪元量（宋代）

南浦亭边话别时，扁舟东下浙江湄。
遍将越国千年事，吟作钱塘百咏诗。
无火可能烧莽卓，有刀恨不斩高斯。
五陵佳气飞扬尽，泪洒西风两鬓丝。
梅花四言
曹家达（清代）

山虚水深，残雪萧萧。古月堕碧，高天泬寥。
宿路口驿
阮阅（宋代）

孤猿啼处宿山村，读尽离骚自掩门。
寓意偶成长短句，半窗灯火月黄昏。
巨盗
穆修（宋代）

嗣皇登位始凝旒，巨盗寻并相印收。
汉室有灵诛贼冀，舜迁无患放凶兜。
猨狙岂称周公任，豺虎犹宽巷伯投。
愿斩都衡谢天下，不然何用正王猷。
改祭修斋决疑颂
释遵式（宋代）

鬼道常饥渴，当生怜愍心。
能蠲口中食，佛赞福田深。
出伏后风雨顿凉有感三首
张耒（宋代）

三伏如汤釜，熏煮理亦足。
西风半夜雨，窗户一清肃。
那能惜摇落，共喜过炎燠。
老人亦晨起，稍进杯中醁。
句
陈兵书（宋代）

山秀云成叶，江湍浪作花。
咏虞美人花
吴信辰（清代）

怨粉愁香绕砌多，大风一起奈卿何。
乌江夜雨天涯满，休向花前唱楚歌。
霓裳中序第一 咏龙须为渭清赋
曹贞吉（清代）

峥泓势犹怒。谁向层波剪冰箸。忆当日、青天乍擘。

伴火鬣朱鳞，度云穿雾。清秋岛屿。抱骊珠、浓睡腥雨。

莫也是，洧渊战罢，飘落翠蓬路。

羁旅。生涯如许。还藏得、鲛宫几缕。轻绡钿合潜贮。

怕一夜惊雷，破壁飞舞。何人拾凤羽。便斗草休教换去。

他年事，天风鹤背，拔下又重数。
题渤海高夫人行实
家铉翁（宋代）

当年初赋柏舟诗，正是中原板荡时。
手挟雏孤历关险，身边鴈影到天涯。
五迁才定霜侵鬓，百岁何曾笑展眉。
为报儿孙须努力，墓前他日要丰碑。
一痕沙 题陆芝
赵芬（清代）

何处君家，柳含烟翠拖金缕。琐窗琼宇。

寂寞闲庭户。点翰舒笺，窗入昭华谱。

凭栏伫。云山烟渚。好个双栖处。
促促为物役
曾巩（宋代）

促促为物役，区区迫世情。
但嗟束缚急，未觉章绶荣。
奈此两鬓白，顾无一廛耕。
所求亦云几，脱粟与藜羹。
读杨蟠章安集
欧阳修（宋代）

苏梅久作黄泉客，我亦今为白发翁。
卧读杨蟠一千首，乞渠秋月与春风。
玩易斋
赵蕃（宋代）

晋士祖虚无，宁殊卜箧书。
公今编几绝，加我问何加。
送菊
胡铨（宋代）

卧病高秋留海浦，明日重阳更风雨。
杜门不出长苍苔，令我天风心独苦。
篱角黄花亲手栽，近节如何独未开。
含芳閟采亮有以，使君昨暮徵诗来。
凌晨试遣霜根送，畚玉虽微甚珍重。
极知无意竞秋光，往作横窗岁寒供。
忆我初客天子都，西垣植此常千株，
结花年年应吹帽，始信南邦事尽殊。
愿得封培自今日，何间朱崖万家室。
秋香端不负乾坤，但愿箫管乱畴匹。
归去来兮虽得归，念归政自莫轻违。
他日采英林下酌，谁向清霜望翠微。
寄上兵部韩侍郎奉呈李户部、卢刑部、杜三侍郎
顾况（唐代）

道路五千里，门阑三十年。当时携手人，今日无半全。

咏题官舍内，赋韵僧房前。公登略彴桥，况榜龙fp船。

远寺吐朱阁，春潮浮绿烟。鹓鸿翔邓林，沙鸨飞吴田。

诸子纷出祖，中宵久留连。坐客三千人，皆称主人贤。

国士分如此，家臣亦依然。身在薜萝中，头刺文案边。

故吏已重叠，门生从联翩。得罪为何名，无阶问皇天。

出门多岐路，命驾无由缘。伏承诸侍郎，顾念犹迍邅。

圣代逢三宥，营魂空九迁。
水调歌头·九日游云洞和韩南涧尚书韵
辛弃疾（宋代）

今日复何日，黄菊为谁开？渊明谩爱重九，胸次正崔嵬。酒亦关人何事，政自不能不尔，谁遣白衣来。醉把西风扇，随处障尘埃。
为公饮，须一日，三百杯。此山高处东望，云气见蓬莱。翳凤骖鸾公去，落佩倒冠吾事，抱病且登台。归路踏明月，人影共徘徊。
闻官军收复准部四城 其一
杨锐（清代）

见说龟兹国，河源更尽头。羯胡终伏命，龙额会封侯。

贰负尸仍梏，休屠像早收。昭陵大小白，连日汗长流。
龙回院
谢谔（宋代）

堂殿尘埃外，轩棂紫翠中。
凭栏千嶂雨，欹枕半窗风。
得意何妨僻，寻幽岂易穷。
分张閒草木，一一见春工。
赞碎金
王建（唐代）

一轴零书则未多，要来不得那人何？从头至尾无闲字，胜看真珠一百螺。
木犀
文嘉（明代）

黄金官阙郁嵯峨，万斛清芬散绮罗。吴下高枝原有种，天香莫怪属君多。
灯夕乐舞
何梦桂（宋代）

天碧星河欲下来，东风吹月上楼台。
玉梅雪柳千家闹，火树银楼十里开。
紫凤笙繁声曼衍，黄龙舞缦影徘徊。
香车匝地红尘软，莫遣铜壶漏箭催。
过偏岭
刘爚（宋代）

山行千里如井底，仰视但见山头烟。
今朝过岭一纵目，无穷平野无穷天。
月晦忆去年与亲友曲水游宴
韦应物（唐代）

晦赏念前岁，京国结良俦。骑出宣平里，饮对曲池流。

今朝隔天宣，空园伤独游。雨歇林光变，塘绿鸟声幽。

凋氓积逋税，华鬓集新秋。谁言恋虎符，终当还旧丘。
夏日双树园閒居檃括昔人成语作十绝句 其五
胡应麟（明代）

山静无人声，焚香坐朝暮。苍藓盈阶除，落花遍庭户。
偈颂一百零九首 其七十八
释可湘（宋代）

十方国土中，惟有一乘法。如何是一乘法，梅雨过，芰荷香，薰风殿阁生微凉。
见山楼小饮偶作
文彦博（宋代）

云淡天迷楚，楼高地占秦。哀筝一行雁，小字数钩银。

巷陌三条月，池塘十步春。府门初夜闭，多少夜游人。
重九登胶山有感二首 其二
安嵥（清代）

万玉山亭废，梵宫故处幽。攀岩寻旧迹，省墓念前修。

箕踞旃檀地，空怀枫树楼。残碑方读罢，归晚一天秋。
杂歌谣辞。渔父歌
李珣（五代）

水接衡门十里馀，信船归去卧看书。轻爵禄，慕玄虚，

莫道渔人看为鱼。

避世垂纶不记年，官高争得似君闲。倾白酒，对青山，

笑指柴门待月还。

棹警鸥飞水溅袍，影侵潭面柳垂绦。终日醉，绝尘劳，

曾见钱塘八月涛。
坑儒四百六十馀人
徐钧（宋代）

焚坑相距一年间，何事迟迟未出关。
万里冥鸿罗网外，料应祸不到商山。
泛清波摘遍 采菱
戴珊（清代）

烟迷荻浦，风乱荷塘，剩有菱湖秋色好。清歌徐引，唱入湖心更幽悄。

邻船少。茎柔涩桨，角刺牵衣，十里澄烟寒碧袅。为爱鲜妍，行过前汀未回棹。

秋渐老。凉欺鸭脚根浮，嫩压鸡头实小。多少莲房菰米，总输莹皎。

凭谁道。莫更采向中流，惊他并飞沙鸟。好摘馀花归去，镜台同照。
永遇乐（旧上声韵，今移入平声）
陈允平（宋代）

玉腕笼寒，翠阑凭晓，莺调新簧。暗水穿苔，游丝度柳，人静芳昼长。云南归雁，楼西飞燕，去来惯认炎凉。王孙远，青青草色，几回望断柔肠。

蔷薇旧约，尊前一笑，等闲孤负年光。斗草庭空，抛梭架冷，帘外风絮香。伤春情绪，惜花时候，日斜尚未成妆。闻嬉笑，谁家女伴，又还采桑。
新秋瀛台杂咏 其四
弘历（清代）

云閒天淡真佳候，夜雨朝晴最称心。底事此中翻切切，曰予无处可忘钦。